אבירם דהרי

ביוגרפיה

דהרי גדל בקרית גת ולמד בבתי הספר שפרינצק, שלאון ורוגוזין בעיר. שירת בצה"ל כלוחם בהנדסה קרבית. הוא מהנדס תוכנה, בעל תואר שני בהנדסת תעשייה וניהול מטעם אוניברסיטת בן-גוריון בנגב ותואר ראשון במשפטים מטעם המרכז האקדמי למשפט ועסקים ברמת גן.
בבחירות 2003 לראשות עיריית קריית גת עמד דהרי בראש תנועה עצמאית בשם "תדמית" וקיבל בסיבוב הראשון 32% מהקולות (לעומתו ראש העיר באותם ימים אלברט ארז, קיבל 25% מהקולות). בסיבוב השני ניצח דהרי כאשר גרף כ-70% מקולות הבוחרים.
בשנת 2007, על רקע חשש לניהול קלוקל של העירייה, מינה שר הפנים, רוני בר-און, ועדת חקירה בראשות מיכה גולדמן לבחינת תפקודם של ראש עיריית קריית גת ומועצת העיר. ועדה זו מצאה כי דהרי הביא לשיפור מצבה הפיננסי של העירייה אולם ציינה כשלים בהתנהלותו כראש העיר. על פי ממצאי הוועדה, בדרך לשיפור מצבה הכספי של העירייה התנהל דהרי במקרים רבים בניגוד לנוהל ולדין, ופעילויות רבות של העירייה נותרו ללא תקצוב. הוועדה העירה הערות הן לגבי מנהיגותו של ראש העירייה, והן לגבי אופי ניהול העירייה, והמליצה לשר הפנים להעביר לאלתר את דהרי מתפקידו בדרך של הקדמת הבחירות. שר הפנים, מאיר שטרית, לא קיבל את המלצת הוועדה והורה על עריכתן של בדיקות משלימות, ודהרי המשיך בתפקידו עד סוף הקדנציה.
בבחירות שנערכו ב-2008 שב ונבחר דהרי לראש הרשות המקומית. הוא נבחר פעם שלישית לכהונה זו בבחירות שנערכו בשנת 2013.
כאשר נכנס דהרי לכהונת ראש העיר, בשנת 2003, היה לעיר גירעון מצטבר של כ-96 מיליון ש"ח וגירעון בתקציב השוטף של 21 מיליון ש"ח. דהרי פעל למימוש תוכנית הבראה, ובין השאר פעל להגדלת חלקה של עירו בהכנסות מפארק התעשייה קריית גת. במהלך כהונתו השתפר מצבה הכספי של העיר ובשנת 2013 היא עלתה למקום ה-12 בדירוג היציבות הפיננסית של הרשויות המקומיות בישראל, שעורכת חברת המידע העסקי BdiCoface. בשנת 2018 העיר נכנסה לגרעון שיא מצטבר של כ־150 מיליון ש"ח,
מצד אחד טוענים לתפקוד לקוי של ראש העירייה בתפקיד ומנגד הטענה הרווחת היא עקב הסכמי גג כושלים עם הממשלה להקמת שכונת כרמי גת בעיר.
בשנת 2012 נחנך השוק העירוני החדש, שבו פועל יריד מדי יום שני ורביעי.
בשנת 2013 הושלם אכלוסן של שתי שכונות חדשות בעיר (שכונת הבנים ושכונת רמות דוד) שבהן למעלה מ-1,000 דירות. בסוף 2013 חתם דהרי על הסכם עם שר האוצר, יאיר לפיד, ומנהל רשות מקרקעי ישראל, בנצי ליברמן על הסכם גג, ראשון מסוגו ברשויות המקומיות, לשיווק מואץ של כ-7,000 דירות בשכונת "כרמי גת" המוקמת בצפון העיר. בשנת 2014 החלה חברת "עמידר" במיזם פינוי בינוי גדול בעיר, שבו מתוכננת בנייתן של 1,180 דירות.
בשנת 2011 קיבל דהרי, בשם ערי הפיתוח של הדרום, את אות מגשים ישראל יפה, המוענק מדי שנה על ידי המועצה לישראל יפה בבית הנשיא, ואשר הוענק בשנה זו למפעל ערי הפיתוח בישראל.
בשנת 2012 הוענק לדהרי אות יקיר תנועות הנוער.
באוגוסט 2019 הודיעה העירייה בדף הפייסבוק שלה על כוונתה לפטר 320 מעובדיה.
דהרי מרבה להגיש תביעות לשון הרע ולאיים בהגשת תביעות כאלה. בתביעת לשון הרע שהגיש דרור לדרמן נגד דהרי חויב דהרי לשלם ללדרמן פיצוי בסך 380,000 ש"ח והוצאות משפט בסך 50,000 ש"ח. בפסק הדין נקבע כי דהרי פנה למעסיקיו של לדרמן, אוניברסיטת פיטסבורג בארצות הברית, ולגורמים אחרים בארצות הברית, בטענות שונות אודות לדרמן, לרבות טענות לפיהן לדרמן עשה שימוש בכספי מחקר למימון קמפיין פוליטי, ואיים עליהם בדבר נקיטת הליכים משפטיים כנגדם, הכל במטרה לפגוע במקורות מימונו של לדרמן ובפרנסתו. כן נקבע כי דהרי השמיץ את לדרמן ורעייתו בפני גורמים שונים בארץ. בפסק הדין נקבע כי טענותיו של דהרי שקריות; כי לא בדק את העובדות קודם לפרסומן; וכי לא עומדות לדהרי הגנות החוק. ערעורים שהגישו דהרי ולדרמן על פסק הדין האמור נידחו. בנוסף, דהרי עומד לדין לפלילי בעקבות קובלנה פלילית שהגיש לדרמן כנגדו בבית משפט השלום בבאר-שבע.
בבחירות 2018 זכה בקדנציה רביעית רצופה לאחר שקיבל 50.9% מהקולות כשאחוז ההצבעה בקריית גת עמד על 66%, 14% יותר מבשנת 2013.
אבירם דהרי נשוי ליעל, גננת בעלת תואר שני בחינוך, ואב לחמישה ילדים.